Author: KLub SDK
Last saved by: .
Company: ...

NÁRODNÁ RADA SLOVENSKEJ REPUBLIKY

II. volebné obdobie

Na rokovanie								Číslo: .........................
Národnej rady Slovenskej republiky

				
.........................

Návrh
skupiny poslancov Národnej rady Slovenskej republiky

na vydanie
zákona, ktorým sa mení a dopĺňa zákon Národnej rady Slovenskej republiky č. 282/1993 Z. z. o zmiernení niektorých majetkových krívd spôsobených cirkvám a náboženským spoločnostiam

						Návrh uznesenia
								
Národná rada Slovenskej republiky 
schvaľuje 
návrh skupiny poslancov na vydanie zákona ktorým sa mení a dopĺňa zákon NR SR č. 282/1993 Z. z. o zmiernení niektorých majetkových krívd spôsobených cirkvám a náboženským spoločnostiam

Predkladajú:

.......................................
.......................................
.......................................
.......................................
.......................................
.......................................

Bratislava, september 2001
NÁRODNÁ RADA SLOVENSKEJ REPUBLIKY

II. volebné obdobie

Návrh

Zákon 
z ........................... 

ktorým sa mení a dopĺňa zákon Národnej rady Slovenskej republiky č. 282/1993 Z. z. o zmiernení niektorých majetkových krívd spôsobených cirkvám a náboženským spoločnostiam.

Národná rada Slovenskej republiky sa uzniesla na tomto zákone:

Čl. I

Zákon Národnej rady Slovenskej republiky č. 282/1993 Z. z. o zmiernení niektorých majetkových krívd spôsobených cirkvám a náboženským spoločnostiam sa mení a dopĺňa takto:
 
1.	V § 1 sa za odsek 2 vkladá nový odsek 3, ktorý znie :
“(3) Predmetom vrátenia sú aj pozemky, ktoré sú súčasťou lesného pôdneho fondu v  národnom parku. S pozemkami sa vydávajú aj hospodárske budovy a ostatné stavby slúžiace lesnej výrobe nachádzajúce sa na týchto pozemkoch.”. 
Doterajší odsek 3 sa označuje ako odsek 4.

2.	§ 4 sa dopĺňa odsekom 4, ktorý znie :
(4) “S lesnými pozemkami sa vydajú aj investičné lesné cesty vybudované z prostriedkov štátu, ako aj hospodárske budovy a ostatné stavby slúžiace lesnej výrobe vybudované z prostriedkov štátu, nachádzajúce sa na lesných pozemkoch vo vlastníctve cirkví a náboženských spoločností.”.

3.	V § 5 ods. 1 sa na konci pripája táto veta :
“Na vydanie veci uvedenej v § 1 ods. 3 a v § 4 ods. 4 vyzve oprávnená osoba povinnú osobu písomne v lehote najneskôr do 31. decembra 2002, inak právo zaniká.”.

4.	V § 7 ods. 1 písm. e) sa vypúšťajú slová “sú súčasťou lesného pôdneho fondu v národnom parku”. 
 
Čl. II.

Tento zákon nadobúda účinnosť dňom vyhlásenia.

Dôvodová správa

Všeobecná časť :

V zmysle doterajších reštitučných zákonov, ktorými sa vrátilo vlastnícke právo k lesným pozemkom fyzickým osobám, spoločenstvám, obciam a mestám, boli týmto oprávneným osobám vydané aj pozemky (a ostatné nehnuteľné veci) nachádzajúce sa v národných parkoch. Iba v § 7 ods. 1 písm. e) zákona č. 282/I993 Z.z. o zmiernení majetkových krívd spôsobených cirkvám a náboženským spoločnostiam, je blokácia vydávania pozemkov, ktoré sú súčasťou lesného pôdneho fondu v národných parkoch. Neboli vydané pozemky, ale ani hospodárske budovy a ostatné stavby slúžiace lesnej výrobe na nich sa nachádzajúce. Vzhľadom na ta, že na cirkevných pozemkoch v národných parkoch (Slovenský raj - približne 2700 ha lesa) hospodária v súčasnosti Lesy SR, štátny podnik, považujeme § 7 ods. 1 písm. e) zákona č. 282/1993 Z. z. za diskriminačný a nespravodlivý. Aj cirkev a cirkevné spoločnosti vedia zabezpečiť' dostatok odborného personálu k riadnemu obhospodarovaniu týchto nehnuteľností.

	Ani jeden z reštitučných zákonov, ktorými bolo navrátené vlastnícke právo k nehnuteľným veciam fyzickým osobám, pozemkovým spoločenstvám, obciam, mestám, cirkvám a náboženským spoločnostiam, neriešil problém navrátenia investičných lesných ciest, ktoré boli vybudované štátnym podnikom Lesy SR na lesných pozemkoch neštátnych subjektov.
Navrhovaná novela zákona č. 2822/1993 Z. z. by aspoň čiastočne vyriešila tento dlhodobý problém z hľadiska obhospodarovania lesov. Bezplatný prevod investičných lesných ciest postavených Štátnym podnikom Lesy SR na lesných pozemkoch vo vlastníctve cirkví a náboženských spoločností by do istej miery kompenzoval následky represívneho prístupu minulého režimu. Investičné lesné cesty Lesy SR, štátny podnik evidujú ako hmotný investičný majetok, avšak reálne ho nevyužívajú, neudržiavajú a neopravujú. Vlastník lesných pozemkov naopak nemôže vynakladať finančné prostriedky na ich opravu, hoci tieto lesné cesty využíva, čím vzniká nežiadúci stav a majetok štátu sa devastuje. 

Mnohé stavby (horárne, poľovnícke chaty a pod.), ktorých pôvodným vlastníkom bola cirkev a boli postavené na lesnom pôdnom fonde pre potreby lesnej prevádzky v cirkevných lesoch, boli v mnohých prípadoch štátnym podnikom lesného hospodárstva zbúrané. Na ich mieste, resp. na iných pozemkoch vo vlastníctve cirkví, resp. náboženských spoločností, boli postavené nové stavby (horárne, poľovnícke chaty a pod.), slúžiace lesnej prevádzke a sú vo vlastníctve SR, resp. v správe štátneho podniku Lesy SR. Vzhľadom na to, že predmetné stavby holi postavené výlučne pre potreby lesnej prevádzky vlastníka (užívateľa) okolitých lesných pozemkov, je potrebné, aby vlastníctvo k týmto stavbám prešlo bezplatným prevodom na vlastníka lesných pozemkov. Tento spôsob by taktiež predstavoval vzájomné vysporiadanie ako určitú formu kompenzácie obidvoch strán.

Prax ukázala, že 12 mesačná lehota na výzvu povinnej osobe je nedostatočná, vzhľadom na prerušené vlastnícke vzťahy a nedostatočnú evidenciu právnych vzťahov v katastri nehnuteľností, navrhujeme preto dlhšiu lehotu.

Predkladaný návrh zákona je v súlade s Ústavou Slovenskej republiky, zákonmi ako aj medzinárodnými zmluvami, ktorými je Slovenská republika viazaná.
Návrh zákona nebude mať dopad na zamestnanosť a organizačné zabezpečenie, ako ani na tvorbu pracovných miest Taktiež nebude mať dopad na štátny rozpočet, ani na rozpočty obcí. Návrh zákona bol prerokovaný s Ministerstvom financií Slovenskej republiky, ktorého vyjadrenie tvorí prílohu tohto návrhu.

Doložka zlučiteľnosti návrhu novely zákona
s právom Európskej únie

l. Navrhovateľ zákona: poslanci Národnej rady Slovenskej republiky

2. Názov návrhu zákona: Návrh poslancov NR SR na vydanie zákona, ktorým sa mení a  dopĺňa zákon č. 282/1993 Z. z. o zmiernení niektorých majetkových krívd spôsobených cirkvám a náboženským spoločnostiam

3. V práve Európskej únie problematika návrhu zákona: nie je upravená

4. Návrh zákona svojou problematikou: n e p a t r í medzi priority odporúčané v Príprave asociovaných krajín strednej a východnej Európy na integráciu do vnútorného trhu Európskej únie (Biela kniha) ani medzi prioritné oblasti aproximácie práva obsiahnuté v čl. 70 Európskej dohody o pridružení

5. Charakteristika právnych noriem Európskej únie, ktorými je upravená problematika návrhu zákona: vzhľadom na bod 3 nie je aktuálne

6. Vyjadrenie stupňa kompatibility s právom EÚ: návrh je plne kompatibilný s právom EÚ.

Osobitná časť:

K bodu 1

	Rozširuje sa rozsah pôsobnosti zákona aj na pozemky, ktoré sú súčasťou fondu v národnom parku a na hospodárske budovy a ostatné stavby (horárne, poľovnícke chaty a pod.), ktoré slúžia lesnej výrobe a nachádzajú sa na týchto pozemkoch.

K bodu 2

	Do rozsahu pôsobnosti novely zákona spadajú doteraz nevydávané nehnuteľné veci ako sú investičné lesné cesty; hospodárske budovy a ostatné stavby slúžiace lesnej výrobe vybudované zo štátnych prostriedkov, ktoré sa nachádzajú na lesných pozemkoch vo vlastníctve cirkví a náboženských spoločností. Štátne podniky lesného hospodárstva v súčasnosti cesty nevyužívajú ani neudržiavajú, čím sa majetok štátu znehodnocuje. Bezplatné odovzdanie investičných lesných ciest, hospodárskych budov a ostatných stavieb (horárne, poľovnícke chaty a pod.), ktoré boli štátnymi podnikmi lesného hospodárstva vybudované na pôvodných cirkevných lesných pozemkoch po ich zbúraní, resp. na iných lesných pozemkoch vo vlastníctve cirkví a náboženských spoločností, predstavuje určitú formu kompenzácie nárokov obidvoch strán (ušlé výnosy z nájomného a na druhej strane náklady na údržbu, opravy a pod.).

K bodu 3

Právo žiadať` o vydanie nehnuteľnej veci má oprávnená osoba odo dňa účinnosti zákona do 31.12.2002. Ide o prekluzívnu lehotu, po uplynutí ktorej právo zaniká.

K bodu 4

Doterajší zákon neumožňoval vydanie nehnuteľných veci nachádzajúcich sa v národnom parku. Novela tak odstráni diskrimináciu voči cirkvám a náboženským spoločnostiam, ktorým tieto nehnuteľné veci vydané neboli. Podľa ostatných reštitučných zákonov totiž oprávneným osobám ako sú fyzické osoby, pozemkové spoločenstvá, obce a mestá boli vydané i nehnuteľnosti nachádzajúce sa v národných parkoch.